**STOKKSEL**

Stokksel er namnet på stølen til Kjerland og Utetun på Eide. Stølane ligg fremst i Stokkseldalen ca 440 m over havet. Namnet Stokksel har truleg med tømmer å gjera meiner Sevrin I. Kjerland. Lengst inne i dalen, forbi heradsgrensa til Ulvik, ligg Dalsete som høyrer til Hallanger.

Storatræet, der du er no, var slåttemark for fleire av bruka på Kjerland, Johansbruket, Midttun, Nitun og Hagen. Kvart bruk eigde sin teig og hadde sel og løe på denne. For at ikkje beitedyra skulle ta seg inn på slåttemarka, vart det sett opp gjerde rundt heile området. Utanom dette hadde Midttun, Utetun og Oppetun sine eigne træe med sel. Oppetun hadde sitt sel/træe på andre sida av elva, Midttun(Midttunstræet eller Vetlatræet) rett ovanfor der du er no og Utetun var selet du gjekk forbi viss du kom frå Seljeskore. I dag vert Storatræet brukt som fellestræe når ein har felles sanking av sauer om hausten. Det var elles mange slåtter med eigne løer i dalen

Sommarstølar høgare til fjells har det og vore, bl.a. i Hausskar og Søtedalen. Kva tid desse gjekk ut av bruk er uvisst, men bjørneplaga på 1700-talet kan ha medverka til at dei flytte ned i dalen. Siste budeia slutta på Stokksel i 1955.

 Kring 1890 vart det sett opp løypestreng frå stølen og heilt heim til Kjerland for transport av høy og mjølk. Løypestrengen var 1600 m lang og hadde sju støtter heimover dalen. Det var eit storverk å få til eit slikt hjelpemiddel på den tida. I åra 1948-1950 vart det sett opp taubane til Stokksel. Endepunktet på Kjerland var like ovanfor Kjerlandssaga og Kjerland Snikkarverkstad. No kunne dei få fram både tømmer, ved og høy sjølv om føret var ulagleg. Tømmeret som kom heim, kunne dei trilla rett ned på sagbenken på Kjerlandssaga. I 1974 måtte taubanen rivast då BKK bygde kraftlina frå Granvin til Ulvik over Tveito. Det vart då bygd skogsbilveg ved hjelp av erstatning, tilskot og eigen innsats frå Tveitavegen til støls. Då Statnett bygde «Monstermastlina», vart vegen utbetra og utvida.

I eldre tid var det ikkje nokon god veg til Stokksel. Storfeet vart truleg drive forbi Tveito over fjellet forbi Buførehammaren og ned lia til Stokksel. Etter kvart vart det sprengt ut veg på dei verste plassane slik at ein til slutt kunne køyra med hest og slede.

Kjelde : «*Stølane i Granvin» av Torbjørn Seim og lokalkjende.*